b'\n_START_ARTICLE_\nKromatin\n_START_PARAGRAPH_\nKromatin je DNK-proteinski kompleks razli\xc4\x8dnih proteinov, v katerega je v evkariontski celici mo\xc4\x8dno zapakirana DNK, da ne plava gola v celi\xc4\x8dnem jedru. \xc4\x8ce pomislimo, da je \xc4\x8dlove\xc5\xa1ka DNK dolga pribli\xc5\xbeno 2 metra, ki mora biti stla\xc4\x8dena v celi\xc4\x8dno jedro veliko nekaj mikrometrov, potem lahko za\xc4\x8dnemo ceniti genijalnost narave, da je dosegla tako u\xc4\x8dinkovito pakiranje (10.000 do 50.000-kratno v linearni dimenziji). Do najbolj dramati\xc4\x8dne kondenzacije DNK pride med celi\xc4\x8dno delitvijo, v metafazi, ko se kromatin nadaljnje zapakira v visoko organizirane stukture, kromosome._NEWLINE_Kromatin pa ni samo na\xc4\x8din, da se DNK zapakira v majhen volumen, ampak omogo\xc4\x8da celici tudi, da lahko natan\xc4\x8dno nadzoruje prepisovanje, podvajanje, popravljanje in rekombinacijo DNK. Zatorej kromatin ni nespremenljiva in stati\xc4\x8dna struktura, ampak je zelo dinami\xc4\x8dna oblika DNK, ki se prilagaja potrebam celice.'